钦定古今图书集成/理学汇编/学行典/第266卷 > 李渎
## 钦定古今图书集成/理学汇编/学行典/第266卷 > 李渎

按《宋史隐逸传》：“李渎，河南洛阳人也。六世祖坦，冯翊
令。坦生仲芳，大理司直。仲芳生元初，福建观察推官。
元初生鄑，即渎之曾祖也。字尧封，仕梁，历滑、魏、宋三
镇留后，拜崇政使、礼部尚书。后唐天成中以太子少
傅致仕，卒赠太保。祖延昭，殿中丞。父莹，字正白，善词
赋，广顺进士，蒲帅张铎辟为记室，因家河中。乾德初”，
右补阙苏德祥荐为殿中侍御史、度支判官，使江南，
坐受李从善赂遗，责授右赞善大夫，卒。初，莹祷河祠
而生渎，故名渎，字“河神”，后改字长源。淳澹好古，博览
经史。十六，丁外艰，服阕，杜门，不复仕进。家世多聚书
画，颇有奇妙。王祐典河中，深加礼待，自是多闻于时。
往来中条山中，不亲产业，所居木石幽胜，谈唐室已
来衣冠人物，历历可听。罕著文，前后州将皆厚遇之。
王旦、李宗谔与之世旧，每劝其仕，渎皆不答。所乘马
尝为宗人借憩于廛间，人有见者，以语渎，渎即鬻之。
其恶嚣如此。州闾化其俭德。真宗祀汾阴，直史馆孙
冕言其隐操，请加搜采。陈尧叟复荐之，命使召见，辞
足疾不起，遣内侍劳问，令长吏岁时存抚。明年，又遣
使存问，渎自陈世本儒墨，习静避世之意。素嗜酒，人
或勉之，答曰：“扶羸养疾，舍此莫可。从吾所好，以尽馀
年，不亦乐乎！”尝语诸子曰：“山水足以娱情，苟遇醉而
卒，吾之愿也。吾将与尔永诀，尔辈当常在左右。”即设
外寝，与诸子同处。一日，忽曰：“适有人至床下诵《诗》云：
‘行到水穷处，未知天尽时。言讫不见，吾当逝矣’。”亟取
莹集七十编，洎书画付诸子，促家人置酒。顷之卒，时
天禧三年十二月三日也，年六十三。四年春，诏曰：“故
河中府处士李渎，簪缨传绪，儒雅践方，旷逸自居，恬
智交养。迨兹晚节，弥邵清猷，奄及沦亡，良深轸恻。特
行贲典，式慰营块。惟蓬阁之司文，乃儒林之美秩。仍
示归生之赙，兼推给复之恩。申饬守臣，优恤其后，岂
独旌于泉壤，亦足厚于民风。可特赠秘书省著作佐
郎，赐其家帛二十匹，米三十斛，州县常加存恤，二税
外蠲其差役。”

按《渑水燕谈录》：“蒲中李渎，好学有高志，庐中条山，以
泉石吟咏自乐，未尝造州县。真宗祀汾阴，诏赴行在，
渎不起，有表称谢云：‘十行温诏，初闻丹凤衔来；一片
闲心，已被白云留住’。”